Lesersbrief: Laat die vakbonde dan maar daarvoor betaalFoto ter illustrasie. (Foto: Nokuthula Mbatha/African News Agency) Adamus P. Stemmet, woordvoerder van die vereniging vir die monitering en bevordering van staatspensioene (Amagp), skryf: As die vakbonde hul sin wil kry, moet hulle daarvoor betaal… As ŉ besigheid probleme het omdat sy uitgawes te hoog is, moet personeelverminderings ongelukkig soms plaasvind. Dit mag, volgens vakbonde, nie in Suid-Afrika gebeur nie. Hier word daarop aangedring dat werkers nie verminder moet word nie. Veral in staatsinstansies mag dit nie plaasvind nie. Die regering se baas, die vakbonde, sê so. Die regering kan die opgeblase staatsdiens nie bekostig nie en die belastingbetaler moet betaal. Dieselfde geld vir staatsbeheerde instansies soos Eskom, Sal, Denel, SAUK, ensovoorts. Weer eens kry die vakbonde hul sin. Egter nie vir hul eie rekening nie. Die belastingbetaler moet betaal. Die regering het egter ŉ handige spaarvarkie: die Staatsdienspensioenfonds wat na willekeur beroof kan word. Omdat hierdie rooftog so suksesvol is, is dit nou al uitgebrei na die privaat sektor. Edcon was die begin. Het dit nie tyd geword dat die vakbonde moet betaal as aan hul eise voldoen moet word nie? As die vakbonde die regering verplig om die 30 000 oortollige staatsamptenare in diens te behou, laat die vakbonde dan hul salarisse betaal. So ook by die staatsbeheerde en ander instansies. Die vakbondparadys sal gou tot ŉ einde kom as hulle die salarisrekening kry.